ครม.ไฟเขียวธอส.ได้ปรับเงินเดือนเด้งเดียว
ครม.อนุมัติปรับโครงสร้างเงินเดือน ธอส. แต่ปัดเพิ่ม 2% เท่ากันทุกคนชี้เป็นการได้เงินเพิ่ม 2 เด้ง ต้องใช้มาตรการเดียวกับแบงก์รัฐแห่งอื่น
11 พ.ย. 2558

ครม.อนุมัติปรับโครงสร้างเงินเดือน ธอส. แต่ปัดเพิ่ม 2% เท่ากันทุกคนชี้เป็นการได้เงินเพิ่ม 2 เด้ง ต้องใช้มาตรการเดียวกับแบงก์รัฐแห่งอื่น 
พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า  ที่ประชุมคณะรัฐมนตรี(ครม.) เมื่อวันที่ 10 พ.ย. 2558 ได้อนุมัติให้มีการปรับโครงสร้างอัตราเงินเดือนใหม่พนักงานธนาคารอาคารสงเคราะห์(ธอส.)ทุกตำแหน่ง ตามที่กระทรวงการคลังเสนอ โดยให้มีผลตั้งแต่วันที่ 1 ม.ค. 2557 แต่ ครม. ไม่ได้มีการอนุมัติตามที่ขอให้มีการขึ้นเงินเดือนทุกตำแหน่งที่2% เท่ากันทุกราย เพราะถือเป็นการได้เงินเพิ่ม 2 เด้ง และพร้อมกันนี้จะต้องพิจารณาเทียบกับธนาคารที่ประกอบการภารกิจใกล้เคียงกัน เช่น ธนาคารเพื่อการเกษตรและสหกรณ์การเกษตร(ธ.ก.ส) ธนาคารออมสิน  
ขณะเดียวกันก็ต้องไปเทียบกับข้าราชการเพราะปกติรัฐวิสาหกิจก็มีเงินเดือนสูงกว่าราชการอยู่แล้ว  และขณะนี้รัฐบาลก็ไม่ได้มีนโยบายปรับขึ้นเงินเดือนรัฐวิสาหกิจทั้งระบบ ดังนั้นจึงไม่มีข้ออ้างในการที่จะปรับขึ้นให้ 
พล.ต.สรรเสริญ กล่าวว่า สำหรับรายละเอียดการปรับเงินเดือนเข้าโครงสร้างเงินเดือนใหม่นี้ หากเงินเดือนใหม่ที่ได้รับยังไม่ถึงอัตราขั้นต่ำของกระบอกเงินเดือนให้ปรับเงินเดือนให้ได้รับในอัตราขั้นต่ำแต่ทั้งนี้ต้องไม่เกิน 10% ของเงินเดือนใหม่ และหากพบว่าเกิน 10% ของเงินเดือนใหม่ให้รอปรับเงินเดือนในปีต่อไปก่อนจึงจะปรับให้ได้รับในอัตราขั้นต่ำ
อย่างไรก็ตาม เนื่องจากการปรับโครงสร้างอัตราเงินเดือนและการปรับเงินเดือนเข้าโครงสร้างเงินเดือนใหม่ของพนักงาน ธอส. อาจส่งผลกระทบให้ ธอส. มีภาระค่าใช้จ่ายพนักงานเพิ่มขึ้น จึงเห็นควรให้ ธอส. ดำเนินการตามแนวทางการปรับเพิ่มประสิทธิภาพองค์กรโดยเคร่งครัด เพื่อสร้างรายได้ให้ครอบคลุมค่าใช้จ่ายที่เกิดขึ้น เพื่อมิให้กระทบต่อฐานะการเงินของ ธอส. ในระยะยาว รวมทั้งต้องมีการประเมินผลงานรายบุคคลให้สอดคล้องกับการประเมินผลงานทั้งองค์กรและรายงานให้ กค. ทราบความคืบหน้าของการดำเนินการด้วย
นอกจากนี้ ครม. ยังได้เห็นชอบเกี่ยวกับการกำหนดอัตราเงินเดือนขั้นสูงของพนักงานระดับ 16 ในตำแหน่งรองกรรมการผู้จัดการอาวุโส/รองกรรมการผู้จัดการ เนื่องจากที่ผ่านมา ธอส. ยังไม่ได้กำหนดอัตราเงินเดือนขั้นสูงสำหรับพนักงานระดับ 16 ไว้ และในคราวนี้ ธอส. ได้เสนอและกำหนดอัตราเงินเดือนขั้นสูงสำหรับระดับ 16 ไว้แล้ว ดังนั้น จึงเห็นควรกำหนดอัตราเงินเดือนขั้นสูงของตำแหน่ง 16 สำหรับรองกรรมการผู้จัดการอาวุโส/รองกรรมการผู้จัดการที่ดำรงตำแหน่งอยู่ในปัจจุบันให้อยู่ภายใต้โครงสร้างเงินเดือนใหม่
“ครม.ยังได้เห็นชอบในหลักการแนวนโยบายการปรับโครงสร้างเงินเดือนพนักงานของ ธอส. ธ.ก.ส.และธนาคารออมสิน ภายใต้เงื่อนไขและระยะเวลาที่ตามที่กำหนด ทั้งนี้ เพื่อมิให้เกิดความเหลื่อมล้ำระหว่างกัน” พล.ต.สรรเสริญ กล่าว